 विधाता दे लेख चंगे बी होई सकदे न ते माड़े बी।  पर होनी शब्द दा प्रयोग म्हेशां माड़ी किस्मत आस्तै गै होंदा ऐ।  मनुक्ख चाहे लक्ख जतन करै पर होन्दा उयै ऐ जेह्ड़ा बिद्धमाता ने लिखे दा होन्दा ऐ।  "बिद्धमाता" सिरलेख लोक-कत्थ च इक राजे दी कुड़ी दा मुंह् बांदरै आला लेखा होन्दा ऐ।  इसकरी राजे दे आक्खने पर परोह्त राजे दी कुड़ी दी कड़माई इक छबील पर पानी पलेआने आले जागतै कन्नै करी औंदा ऐ।  कड़माई करने शा पुज्ज परोह्त जागतै गी सनाई ओड़दा ऐ जे राजे दी कुड़ी दा मुंह् बांदरै दी नुहारी आला ऐ।  कड़माई होने परैन्त जागत अपनी माऊ शा पैह्ले ते जोतशी कोल पुच्छन चली पेआ जे राजकमारी दा मुंह् बांदरै आला लेखा की ऐ।  जोतशी ने आक्खेआ जे पिछले जन्म एह् राजकमारी बांदरी ही।  हरिद्वार गंगा दे कंढे इक बूह्टा ऐ।  जेह्दे पर इक खल्लड़ा टंगोए दा ऐ।  जेह्दा छड़ा मुंह् टंगोए दा रेही गेदा।  बाकी सब गंगा माई च पेई गेदा ऐ।  जेकर ओह् मूंह् बी पानी च पेई जा तां एह्दा मुंह् मनुक्खै दा बनी सकदा ऐ।  अपने घर गरीबी होने दे बावजूद बी ओह् जागत हरिद्वार गेआ ते मुण्डी समेत खल्लड़े गी गंगा माई च सुट्टी ओड़ेआ।  ओह् टोह्लो दी नुहारी आली राजकमारी शैल सन्हाकड़ी राजकमारी बनी जन्दी ऐ।  परोह्तै जागतै गी सनेहा भेजी ओड़ेआ जे कड़माई त्रुट्टी गेई ऐ।  जागत ने फ्ही कुतै पैहे दा सरिस्ता कीता ते राजे दी नगरी जाई पुज्जा।  सारी गल्ल परोह्त ते परत्यानी गी सनाई, इक चिट्ठी परत्यानी हत्थ राजकमारी गी भेजी।  राजकमारी ने परतामीं चिट्ठी च लिखी भेजेआ जे ओह् फलाने टैम घोड़ी लेई आइयै मैह्लें हेठ आवै ते ओह् ओह्दे कन्ने चली पौग।  उस्सै दिन राजकमारी दी जान्नी औनी ही फ्ही बी राजकमारी उस जागतै कन्नै नस्सी गेई। 